**Îndrea\***

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Patru armăsari la poartă

Albi de aburi și în coamă

Sania ușoară poartă

Unde nerăbdarea cheamă.

Îndrea\*, încă, surugiul,

Hățurile le slăbește

Ca să-și simtă bidiviul

Libertatea pământește.

Apoi toți patru să rupă

Depărtarea prinsă-n zare

Și să galopeze după

Soarele în scăpătare.

Să ajungă, să întreacă

Vremi ce-n cârduri zboară-n bine

Lăsând Țara mai săracă

De cântări și de lumine.

Măcar să le amintească

Plaiul că le ține minte

Ca din conservări de iască

Aprinzându-le-n cuvinte.

Iar de sus cerul presară

Flori scăpate din livadă

Ca pe calea lor fugară

Doar petale să se vadă.

Să ajungă-n bucuria

Unde zorii vor aprinde

Ziua care veșnicia

Cuvânta-va în colinde.

\*ÎNDREÁ - Decembrie.

Victor Bragagiu